
RAPORT  COMUN

asupra propunerii legislative pentru modificarea art.22 din Legea nr.188/1999 privind Statutul funcţionarilor publici
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru administraţie publică şi amenajarea teritoriului au fost sesizate, prin adresa nr. Plx 206/2018 din 16 aprilie 2018, cu dezbaterea pe fond, în procedură obişnuită, a propunerii legislative pentru modificarea art.22 din Legea nr.188/1999 privind Statutul funcţionarilor publici. 

La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.1140/20.12.2017)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/206/25.04.2018)
· avizul negativ al Comisiei pentru egalitatea de şanse pentru femei şi bărbaţi (nr.4c-17/254/09.05.2018)
· punctul de vedere, negativ, al Guvernului (nr.78/22.01.2018).

Propunerea legislativă are ca obiect de reglementare modificarea art.22 alin.(3) şi (5) din Legea nr.188/1999, în sensul instituirii în sarcina Agenţiei Naţionale a Funcţionarilor Publici a obligaţiei de a sesiza instanţa de contencios administrativ, respectiv prefectul, cu privire la actele prin care autorităţile sau instituţiile publice încalcă legislaţia referitoare la funcţia publică şi funcţionarii publici, respectiv cu privire la actele ilegale emise de autorităţile sau instituţiile publice locale (prevederile actuale se referă doar la posibilitatea sesizării).
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 

La şedinţa Comisiei pentru administraţie publică şi amenajarea teritoriului din data de 8 mai 2018 şi-au înregistrat prezenţa 23 de deputaţi din totalul de 24 de membri. În urma dezbaterilor şi a opiniilor exprimate, membrii comisiei au hotărât, cu majoritate de voturi (2 voturi împotrivă), respingerea propunerii legislative.

La şedinţa Comisiei pentru muncă şi protecţie socială din data de 15 mai 2018 şi-au înregistrat prezenţa 20 de deputaţi din totalul de 22 de membri. În urma dezbaterilor şi a opiniilor exprimate, membrii comisiei au hotărât, cu majoritate de voturi (3 voturi împotrivă), respingerea propunerii legislative.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, d-l Angel Gheorghiu – Subsecretar de Stat în cadrul Ministerului Dezvoltării Regionale şi Administraţiei Publice. 
Propunerea legislativă a fost respinsă de Senat în şedinţa din 10 aprilie 2018.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative, din următoarele considerente:
1. Modificarea art.22 alin.(3) şi (5) din Legea nr.188/1999, în sensul propus de iniţiatori, poate genera echivoc în interpretare şi chiar contradictorialitate în ceea ce priveşte exercitarea atribuţiilor Agenţiei Naţionale a Funcţionarilor Publici (ANFP) reglementate prin legea menţionată sau prin alte legi. Astfel, potrivit art.3 alin.(2) din Legea contenciosului administrativ nr.554/2004, cu modificările şi completările ulterioare, ANFP poate ataca în faţa instanţei de contencios administrativ actele autorităţilor publice centrale şi locale prin care se încalcă legislaţia privind funcţia publică.
În acest context, sesizăm şi faptul că la art.3 alin.(1) din Legea nr.554/2004, în conformitate cu prevederile art.123 alin.(5) din Constituţia României, republicată, se statuează faptul că prefectul poate ataca direct în faţa instanţei de contencios administrativ actele emise de autorităţile administraţiei publice locale, dacă le consideră nelegale.
Faţă de prevederile menţionate, se poate concluziona că prin adoptarea iniţiativei legislative s-ar crea un regim diferit nejustificat între ANFP şi prefect în ceea ce priveşte exercitarea tutelei administrative, în cazul prefectului această prerogativă avându-şi originea în Constituţia României. 
2. Având în vedere interpretările date prin Decizia Curţii Constituţionale a României nr. 1353/2008 şi Decizia Înaltei Curţi de Casaţie şi Justiţie nr. 11/2015, exercitarea dreptului de tutelă administrativă are în vedere posibilitatea de a ataca în faţa instanţei de contencios administrativ numai actele administrative, întrucât, potrivit art.126 alin. (6) din Constituţia României, instanţele judecătoreşti, pe calea contenciosului administrativ, exercită controlul judecătoresc al actelor administrative ale autorităţilor publice, iar contenciosul administrativ, în reglementarea Legii nr. 554/2004, vizează numai actele administrative.

Or, în acest context, se poate deduce că atribuţia ANFP reglementată la art.22 alin.(3) şi (5) are în vedere doar actele administrative ale autorităţilor publice, iar nu toate actele prin care autorităţile sau instituţiile publice încalcă legislaţia referitoare la funcţia publică şi funcţionarii publici, constatate ca urmare a activităţii proprii de control sau refuzul autorităţilor şi instituţiilor publice de a aplica prevederile legale în domeniul funcţiei publice şi al funcţionarilor publici, exprimat într-o formă care nu poate face obiectul controlului instanţelor de contencios administrativ.
3. Suspendarea actului administrativ atacat, prevăzută atât la art.22 alin.(4) din Legea nr.188/1999, cât şi la art.3 alin.(3) din Legea nr.554/2004, normă imperativă care presupune o încetare provizorie a efectelor juridice ale actului administrativ atacat, operează ope legis de la momentul introducerii acţiunii de către ANFP la instanţa de contencios administrativ şi până la soluţionarea definitivă a cauzei, fiind vorba de o perioadă determinată de întrerupere a efectelor juridice ale actului administrativ. Prin soluţionarea cauzei se înţelege pronunţarea/existenţa unei hotărâri judecătoreşti definitive în cauza dedusă judecăţii.

Raportat la norma legală indicată, în situaţia exercitării tutelei administrative ca urmare a instituirii obligativităţii în sarcina ANFP, există riscul prejudicierii persoanelor implicate în raportul juridic litigios, în cazul respingerii cererii de chemare în judecată, ce poate avea efecte ulterioare asupra bugetului de stat prin plata unor posibile daune materiale, morale şi a cheltuielilor de judecată, prin raportare şi la durata de soluţionare a cererilor de chemare în judecată (fond şi cale de atac).
În cazul în care s-ar institui obligaţia sesizării instanţei de judecată în sarcina ANFP, s-ar ajunge la situaţii absurde sau cel puţin nerezonabile de a fi atacate în justiţie acte administrative în condiţiile în care acestea au fost constatate ca fiind nelegale în afara termenelor precizate de Legea nr.554/2004, în cazul în care ANFP nu mai justifică un interes (întrucât actele administrative nu mai produc efecte juridice), în condiţiile suspendării ope legis a acestora, cu riscul unor consecinţe asupra bugetului de stat, având în vedere prevederile art.453 din Codul de procedură civilă, potrivit cărora partea care pierde procesul va fi obligată, la cererea părţii care a câştigat, să îi plătească acesteia cheltuieli de judecată, cât şi în condiţiile răspunderii civile delictuale pentru prejudiciile cauzate subiectelor implicate în raportul juridic litigios.
PREŞEDINTE,



VICEPREŞEDINTE,

Adrian SOLOMON


Ion CĂLIN
SECRETAR,




SECRETAR,


Violeta RĂDUŢ



Simona BUCURA-OPRESCU
Întocmit, 





Şef serviciu Sofia Chelaru
Consilier parlamentar Lidia Vlădescu 


Consilier parlamentar Nicoleta Toma










1/4
PAGE  
4/4

